As jy hierdie vakansie weggaan, huur ’n plant-oppasser om jou plante nat te gooi of onthou dat jy jou outomatiese besproeiingstelsel se tydsreëlaar stel. Nog ’n opsie is waterhoudende middels soos Wonder Stockosorb of Starke Ayres Hydrocache wat jy by die grond voeg; dit help dat huis- en tuinplante met minder water kan klaarkom. Kyk uit daarvoor by jou naaste kwekery.
Vier die feestyd sonder enige vermorsing. Jou tuin is ’n skatkis vol moontlikhede waarmee jy jou ruimte op ’n ekovriendelike manier kan versier: basstukke, ranklote, klippies en saadpeule is uitstekende organiese dekoropsies wat tekstuur en ’n aardsheid inbring.
Gebruik elemente uit die tuin om jou tafel mee te versier, in vase en om bewertjies mee te maak. Skep ’n feesatmosfeer in buiteruimtes met ’n paar olielampe al langs die tuinpaadjies of hang sonkragligte rondom jou onthaalarea.
Jy het waarskynlik nie vanjaar veel tyd gehad om aan die tuin te bestee nie, maar gelukkig is daar ’n oplossing as jy vasdraai. Bedrywige mense kan altyd op ’n potplant staatmaak om nuwe lewe in die tuin of stoep te blaas met hul lieflike blomme en treffende loof. Maak ’n draai by jou gunsteling-kwekery en kyk watter skoonhede nou blom. En moenie vergeet om jou dekor en die ruimte in gedagte te hou wanneer jy potte kies nie.